เทงบ42ล้านโชว์ผลงานรัฐบาลปู
อัดงบ 42 ล้านบาท พีอาร์ผลงานรัฐบาล
22 ส.ค. 2555

อัดงบ 42 ล้านบาท พีอาร์ผลงานรัฐบาล 
รัฐบาลยิ่งลักษณ์ ชินวัตร เตรียมจัดนิทรรศการ “รัฐบาลประชาชน ทุน เพื่อยกระดับคุณภาพชีวิต” ขึ้นพร้อมกันทั่วประเทศ ในวันที่ 25-26 ส.ค.นี้ โดย น.ส.ยิ่งลักษณ์ จะเป็นประธานเปิดนิทรรศการ ณ สนามราชมังคลากีฬาสถาน กรุงเทพมหานคร (กทม.) ในวันที่ 25 ส.ค.พร้อมๆ กับเปิดนิทรรศการทั่วประเทศ 76 จังหวัด 
นายทนุศักดิ์ เล็กอุทัย รมช.คลัง เปิดเผยว่า นิทรรศการดังกล่าวเป็นการรวบรวมผลงานรัฐบาลในช่วงที่ผ่านมา และชี้แจงให้ประชาชนรับทราบโดยตรง พร้อมทั้งเปิดโอกาสให้ประชาชนได้ร่วมโครงการ เช่น โครงการพักชำระหนี้ 3 ปี 
นอกจากนี้ รัฐบาลได้จัดบูธให้ประชาชนและเกษตรกรได้สอบถามนโยบายต่างๆ ของรัฐบาล เช่น โครงการรับจำนำข้าวว่ามีขั้นตอนอย่างไร ชี้แจงโครงการกองทุนตั้งตัวได้ และภายในงานแต่ละจังหวัดมีค่ายรถยนต์ทั่วประเทศ 13 ค่าย จะมาตั้งบูธขายรถยนต์ภายในงาน ให้ประชาชนที่สนใจซื้อรถยนต์คันแรก
นายทนุศักดิ์ กล่าวว่า โครงการนี้ใช้งบประมาณ 2 ส่วน คือ การจัดงานในพื้นที่ 76 จังหวัด ใช้งบประมาณของกระทรวงมหาดไทย วงเงิน 35 แสนบาทต่อจังหวัด หรือประมาณ 35 ล้านบาท ขณะที่การจัดงานใน กทม. ใช้งบประมาณของสำนักนายกรัฐมนตรี วงเงิน 7 ล้านบาท รวมเป็นวงเงินประมาณ 42 ล้านบาท
สำหรับนิทรรศการนี้ จะประชาสัมพันธ์โครงการของรัฐบาล เช่น พักชำระหนี้ 3 ปี บ้านหลังแรก รถคันแรก บัตรสินเชื่อเกษตรกร กองทุนตั้งตัวได้ กองทุนพัฒนาบทบาทสตรี กองทุนเอสเอ็มแอล กองทุนหมู่บ้าน และกองทุนสุขภาพ